# Άλατα: Πού βρίσκονται, πώς γράφονται και πώς ονομάζονται

Τα άλατα είναι χημικές ουσίες πολύ διαδεδομένες στη φύση, καθώς τα περισσότερα πετρώματα, δηλαδή τα συστατικά του στερεού φλοιού της Γης είναι άλατα. Από άλατα είναι φτιαγμένα τα κελύφη των αυγών και των σαλιγκαριών, τα κοράλλια, οι σταλακτίτες και οι σταλαγμίτες, η κιμωλία, η γύψος και τα μάρμαρα. Διαλυμένα άλατα είναι αυτά που δίνουν την ευχάριστη γεύση του πόσιμου νερού και κάνουν το νερό των ωκεανών αλμυρό. Από άλατα είναι φτιαγμένα τα δόντια και ο σκελετός των θηλαστικών.

Τα άλατα που προκύπτουν από την αντίδραση του θειικού οξέος με μια βάση ονομάζονται θειικά άλατα, αυτά που προκύπτουν από την αντίδραση του υδροχλωρίου με μια βάση ονομάζονται χλωριούχα άλατα και τέλος αυτά που προκύπτουν από την αντίδραση του νιτρικού οξέος με μια βάση ονομάζονται νιτρικά άλατα.

Κατά κανόνα τα ανόργανα άλατα έχουν ως πρώτο τμήμα στον χημικό τους τύπο ένα κατιόν ενός μετάλλου και ως δεύτερο τμήμα ένα ανιόν ενός αμετάλλου ή ένα πολυατομικό ανιόν.

Πίνακας 3: Ορισμένα άλατα
όνομα άλατος | χημικός τύπος
θειικό ασβέστιο | CaSO4
θειικό κάλιο | K2SO4
χλωρίδιο του καλίου | KCl
χλωρίδιο του βαρίου | BaCl2
χλωρίδιο του αργύρου | AgCl
νιτρικό νάτριο | NaNO3
νιτρικό ασβέστιο | Ca(NO3)2